Comença l'acció formativa ‘Atenció policial davant la violència de gènere’ dirigida a les Forces i Cossos de Seguretat de l'Estat
15 de novembre 2022

![](/media/arlbnupb/c_cursovg.jpg?width=850&height=566.9886363636364)

L'àrea d'Igualtat en col·laboració amb la Policia Local de l'Ajuntament de Sagunt, ha organitzat per segon any consecutiu, l'acció formativa ‘Atenció policial davant la violència de gènere’, dirigida a les Forces i Cossos de Seguretat de l'Estat, Policia Nacional, Policia Local i Guàrdia Civil de Sagunt, sobre la problemàtica de la violència masclista, dins del marc del Pacte d'Estat Contra la Violència de Gènere. El curs tindrà una duració de 20 hores, i es realitzarà els dies 15, 16, 17 i 18 de novembre en el Centre Cívic del Port de Sagunt, amb una participació d'agents dels tres cossos de seguretat.

L'objectiu general d'esta acció formativa és que l'alumnat prenga consciència sobre el problema social i estructural de la violència de gènere, així com conéixer les polítiques institucionals, recursos legals, protocols d'actuació i recursos existents per a actuar contra la violència de gènere a nivell general i específicament a la ciutat de Sagunt.

L'alcalde de Sagunt, Darío Moreno, durant la inauguració del curs, que ha tingut lloc este matí en el Centre Cívic, ha destacat que «**esta formació per a nosaltres és molt important, des de l'Àrea d'Igualtat, perquè lamentablement això és una xacra contra la qual encara ens queda molt per lluitar. Les estadístiques estan ací, no és qüestió d'ideologia ni molt menys, tots els anys moren al voltant de 50 dones precisament pel fet de ser dones. Per a evitar-ho hi ha moltes accions que dur a terme, per descomptat gran part d'això és la conscienciació social i la sensibilització, i en això estem treballant, però hem d'assegurar-nos que quan es donen eixes situacions de risc, que la resposta corresponent siga la millor possible. Per a això necessitem una coordinació total de totes les forces i administracions que participem en eixe procés**».

A més, Moreno ha explicat que «**nosaltres des de l'Àrea d'Igualtat prestem tant atenció psicològica com jurídica o social a les víctimes de violència de gènere i intentem fer-ho sempre en plena consonància amb tots els agents que existixen al voltant d'este punt. És especialment important que existisca eixa coordinació perquè part d'això és que fluïsca la informació**».

Des del departament d'Igualtat tenen l'objectiu de sensibilitzar els i les professionals de les Forces i Cossos de Seguretat sobre els condicionants de gènere en les situacions de violència de gènere contra les dones, informar sobre el marc legal d'actuació davant casos de violència contra les dones, proporcionar coneixements i pautes d'intervenció policial davant supòsits de violència de gènere, i conéixer els protocols d'actuació genèrics per a Forces i Cossos de Seguretat, així com els específics per a millorar la coordinació de la Policia Local, Policia Nacional i Guàrdia Civil de Sagunt. Tot això amb l'objectiu últim de millorar l'atenció integral i amb això, la recuperació de les dones víctimes de violència de gènere de Sagunt i de la seua comarca.

El contingut es dividix en tres mòduls, d'una banda s'impartirà el **mòdul 1 psicosocial: teoria i anàlisi de gènere**, que recull matèria sobre: El sistema sexe-gènere. La construcció de la desigualtat; definició i conceptes clau en violència de gènere; violència de gènere: Cicle bàsic de la violència. Concepte i factors que influïxen; formes de violència contra les dones i el marc jurídic de la violència sobre les dones

D'altra banda el **mòdul 2 jurídic: pràctica en violència de gènere**, acull: Els tipus penals en violència de gènere; les mesures cautelars; els judicis ràpids; els trencaments de mesures i de condemna, i finalment, intervenció interdisciplinària davant situacions de violència de gènere. el programa d'actuació municipal.

Finalment, durant el **mòdul 3 policial: protocols d'actuació**, s'impartirà: l'actuació policial davant els supòsits de violència de gènere; protocols per a Forces i Cossos de Seguretat davant la violència de gènere; protocols interns de la Policia Nacional i Policia Local de Sagunt relatius a violència de gènere i les unitats UFAM (Policia Nacional) i GAD (Grup d’Atenció a Dones de la Policia Local de Sagunt)

Esta iniciativa formativa és finançada amb càrrec als fons rebuts del Pacte d'Estat contra la Violència de Gènere del Ministeri d'Igualtat

*   [](http://www.facebook.com/sharer.php?u=https://aytosagunto.es/va/actualitat/comenca-l-accio-formativa-atencio-policial-davant-la-violencia-de-genere-dirigida-a-les-forces-i-cossos-de-seguretat-de-l-estat/ "Facebook")
*   [](http://twitter.com/share?url=https://aytosagunto.es/va/actualitat/comenca-l-accio-formativa-atencio-policial-davant-la-violencia-de-genere-dirigida-a-les-forces-i-cossos-de-seguretat-de-l-estat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comenca-l-accio-formativa-atencio-policial-davant-la-violencia-de-genere-dirigida-a-les-forces-i-cossos-de-seguretat-de-l-estat/ "Linked In")
*   [](mailto:?body=https://aytosagunto.es/va/actualitat/comenca-l-accio-formativa-atencio-policial-davant-la-violencia-de-genere-dirigida-a-les-forces-i-cossos-de-seguretat-de-l-estat/)